Neue Wache - nii nimetavad sakslased ise rohkem kui saja aasta eest Unter den Lindenile ehitatud kivihoonet, kuhu on maetud Saksa tundmatu sõdur. Nelinurkne hoone, ees väike sammaskäik. Seintes ei ühtki akent. Keset avarat ruumi massiivne must alus hiigelsuure pärja kandmiseks. Aluse ees maas must tahvel aastaarvudega 1914 - 1918. Taga mõlemas nurgas leegitsevad kõrged tulehoidjad. Ringi ümber aluse maas rohkesti pärgi, mis on asetatud mälestussamba jalale viimaste päevade kestes. Veidi aeglasliku marsisammuga läheb Eesti olümpiameeskond mälestushoonele, ees Viiding ja Annamaa pärga kandes. Olümpiameeskonna järele sammub veidi logisevas marsikorras Eesti üliõpilaspere esindusmeeskond. Vaikselt ja sõnatult meie olümpiakomitee esindajad A. Anderkopp ja H. Tammer asetavad Eesti rahvuslintidega pärja mälestussamba jala juurde, tardudes koos meeskonnaga mälestusseisakusse. Ühtki sõna ei lausuta. Seejärel lahkutakse jällegi sõnatult hoonest rivikorras. Meie olümpiasportlased asuvad omnibustesse ja sõit läheb tagasi olümpiakülla kauemaks Berliini jäämata.